
AVIZ

asupra proiectului de Lege privind aprobarea Ordonanţei de urgenţă a Guvernului nr.74/2016 pentru modificarea şi completarea Ordonanţei de urgenţă a Guvernului nr.56/2015 privind plata tratamentului în străinătate al persoanelor a căror stare de sănătate a fost afectată în urma tragicului eveniment din data de 30 octombrie 2015 produs în clubul Colectiv din municipiul Bucuresti

În conformitate cu prevederile art. 95 și 115 din Regulamentul Camerei Deputaţilor, republicat, cu modificările ulterioare, Comisia juridică, de disciplină şi imunităţi a fost sesizată în procedură de urgență, spre dezbatere şi avizare, cu proiectul de Lege privind aprobarea Ordonanţei de urgenţă a Guvernului nr.74/2016 pentru modificarea şi completarea Ordonanţei de urgenţă a Guvernului nr.56/2015 privind plata tratamentului în străinătate al persoanelor a căror stare de sănătate a fost afectată în urma tragicului eveniment din data de 30 octombrie 2015 produs în clubul Colectiv din municipiul Bucuresti, trimisă cu adresa PLx. 119 din 13 februarie 2017, înregistrată cu nr. 4C-11/272 din 14 februarie 2017.

Conform dispoziţiilor art. 75 alin. 1 din Constituţia României, republicată şi ale art. 92 alin. 9, pct. 1 din Regulamentul Camerei Deputaţilor republicat, Camera Deputaţilor este Cameră decizională.

Senatul, în calitate de primă Cameră sesizată a adoptat, proiectul de Lege în ședința din 8 februarie 2017.
Potrivit prevederilor art. 61 din Regulamentul Camerei Deputaţilor, republicat, Comisia a dezbătut inițiativa legislativă în şedinţa din 21 februarie 2017.


Proiectul de Lege are ca  obiect de reglementare modificafrea și completarea Ordonanţei de urgenţă a Guvernului nr.56/2015 privind plata tratamentului în străinătate al persoanelor a căror stare de sănătate a fost afectată în urma tragicului eveniment din data de 30 octombrie 2015 produs în clubul Colectiv din municipiul București, aprobată prin Legea nr.32/2016. Modificările legislative urmăresc reglementarea unor aspecte referitoare la plata din bugetul Ministerului Sănătății a cheltuielilor aferente tratamentului în străinătate pentru victimele evenimentului produs în clubul Colectiv, până la sfârșitul anului 2018, în continuarea tratamentului acordat în regim de spitalizare în unități publice din România sau străinătate, precum și a altor măsuri pentru sprijinirea victimelor acestui eveniment. 

Membrii Comisiei au examinat inițiativa legislativă supusă avizării, expunerea de motive și avizul favorabil, cu observaţii şi propuneri, al Consiliului Legislativ nr. 1047 din 28 octombrie 2016.


În urma dezbaterilor, Comisia juridică de disciplină şi imunităţi a hotărât, cu unanimitate de voturi, avizarea favorabilă a proiectului de Lege. 

În raport de obiectul şi conţinutul reglementării, inițiativa legislativă face parte din categoria legilor ordinare.

